**Излети и екскурзије ученика**

**Извештај са дводневне екскурзије ученика старијих разреда ОШ „Ђура Јакшић“ Орешковица**

Дводневна екскурзија ученика старијих разреда наше школе реализована је 17. и 18. маја 2022. године на релацији: Орешковица – Крагујевац – Мокра Гора - Златибор- Овчар Бања у реализацији ТА „Petrović Worldwide”- Пожаревац. На екскурзију је кренуo 31 ученик, 4 наставника, водич туристичке агенције и лекар.

У уторак, 17. маја, након прегледа аутобуса од стране полиције, кренули смо из Орешковице око 8h. У Крагујевац смо стигли око 9h30. Сачекали смо да се отвори Акваријум и од 10h до 10h30 уживали смо у разгледању представника разних животињских врста које ту бораве. Након обиласка Акваријума, кренули смо ка Мокрој Гори. Међутим, у 12h непланирано стајемо у Прељини, јер у аутобусу фирме “Continental” престаје да ради клима. Са децом проводимо сат времена у оближњем ресторану док возач покушава да отклони квар на аутобусу. Затим добијамо уверење од представника фирме “Continental” да ће све бити у реду и да слободно наставимо пут ка Мокрој Гори у истом аутобусу. У међувремену, водич контактира другог аутопревозника из Горњег Милановца, фирму “Омега”, који су најближи месту на коме се ми налазимо, да дођу и да они превезу децу до крајњег одредишта. У 13h на инсистирање представника фирме “Continental” пут настављамо њиховим аутобусом, док температура у аутобусу достиже и 33 степена. На инсистирање лекара пратиоца и наставника, након 15-ак минута вожње, аутобус се зауставља на паркингу, јер је немогуће да деца наставе пут у оваквим условима. За нама долази климатизовани аутобус фирме “Омега” и деца се премештају, међутим, још увек не настављамо пут Мокре Горе, већ чекамо полицију која ће аутобусу дозволити да настави пут са децом. Након доласка полиције, аутобус бива послат на ванредни технички преглед у Чачак, те ми тек након свега тога на Мокру Гору крећемо око 16h. Стижемо близу скретања за Дрвенград, али због кашњења од 4h и одступања од програма путовања због квара на аутобусу, као и због временских неприлика, јаке кише и грмљавине, одлучујемо да идемо право на Златибор и сместимо децу у хотел. У 17h30 стижемо у хотел “Сунце ин”. Одлазимо на вечеру у 19h а онда и у кратку шетњу по центру Златибора, да бисмо у дискотеку стигли у 21h где смо се забављали до 23h. Након кратког дружења по собама хотела, отишли смо на спавање.

У среду, 18. маја смо након раног доручка, спаковали ствари у аутобус и одмах отишли у обилазак центра Златибора, а затим и у Дино парк, где смо боравили од 10h до 11h. Враћамо се у хотел на ручак, и у 12h полазимо на Мокру Гору. Следи вожња чувеним “Ћиром” Шарганском осмицом. Након вожње возом, одлазимо у Дрвенград, где имамо пројекцију кратког филма Емира Кустурице, а затим такође кратко обилазимо Мећавник и упознајемо се са лепотама овог краја. У 16h полазимо са Мећавника, али не успевамо да обиђемо манастир “Благовештење” у Овчар Бањи, јер не примају посете после 16h, те тај део програма пропуштамо из објективних разлога, јер смо све садржаје планиране првог дана, због проблема са аутобусом, померили за други дан наше екскурзије... Уз кратке успутне паузе ради освежења и тоалета, у Орешковицу стижемо у 20h30.

**Aнализа о задовољности ученика екскурзијом**

Превоз: 2,64- Превоз је оцењем најмањом оценом због проблема са климом

Храна: 3,18

Хотел: 4,53

Знаменитости: 3,93

**Укупна оцена: 3,57**

Закључак је да су ученици задовољни појединим садржајима, али не и целокупном реализацијом екскурзије. Сугестије које су навели су да би волели да имају више слободног времена (што овог пута није било изводљиво из горе поменутих разлога), а неколико ученика је навело да би волели да наредне године посете Соко Бању.

**Вођа пута**

**Марија Траиловић**